

Til alle NRs medlemmer

Tilgang til og bruk av årets skattelister – en orientering

Som de fleste av dere vil være kjent med, og som vi har orientert om i Nyhetsbrev og gjennom egne meldinger, er det fra og med i år (ligningen for 2010) gjort endringer i [ligningslovens §8-8](http://www.lovdata.no/all/tl-19800613-024-009.html#8-8), om tilgang til skattelistene.

Endringene innebærer visse restriksjoner på medienes adgang til å publisere data fra skattelistene. Disse vil bli redegjort nærmere i denne eposten.

For å få tilgang til skattelistene, må den enkelte redaksjon – ved ansvarlig redaktør – undertegne en avtale om ikke å publisere hele eller deler av listen i søkbar form på internett eller på annen måte. Sammen med de andre presseorganisasjonene har Norsk Redaktørforening, gjennom høringsuttalelser, høringsmøter i Stortinget og på annen måte, protestert på prinsipielt grunnlag mot en slik ordning. Vi har også undersøkt muligheten for å

angripe lovendringen juridisk, blant annet med offentleglovas §6 om forbud mot forskjellsbehandling som bakteppe. De tilbakemeldinger vi har fått tilsier imidlertid at dette neppe er noen farbar vei. Dermed står den enkelte

redaksjon tilbake med valget om enten å takke nei til å undertegne avtalen, og dermed ikke få tilgang til listene, eller å undertegne og dermed forplikte seg til å følge de begrensninger i publiseringsadgangen som følger av

avtalen. I siste runde har NR blitt bedt om å komme med innspill til selve avtaleteksten. Med det klare forbehold at slike innspill ikke innebærer noen form for ”godkjenning” av ordningen, har vi gitt til kjenne vårt syn på

enkelte punkter – og fått gjennomslag for disse. Det har – etter vårt syn – gjort den endelige avtalen bedre enn Skattedirektoratets første utkast.

NB! Vi understreker at restriksjonene på publisering gjelder listen for personlige skatteytere. Listen over upersonlige skatteytere (dvs firmaer, stiftelser og lignende) kan fortsatt publiseres i sin helhet og i søkbar form.

Vi legger ved avtalen slik den nå er utformet, samt veiledningen fra Skattedirektoratet.

1. Fra og med tirsdag 13. september vil det bli anledning for redaksjonene å bestille tilgang til skattelistene. Redaksjoner som tidligere har bestilt tilgang, vil – slik vi har forstått det – få en epostmelding med informasjon

om dette. Hvis ikke er det altså [skatteetatens hjemmesider](http://www.skatteetaten.no/no/Hvem-er-du/Presse/) som er rette sted å henvende seg. Tilgangen til listene vil bli åpnet kl 03.00 natt til fredag 21. oktober.

1. Som det vil fremgå av vedlagte er det altså publisering av ” hele eller deler av skattelisten for personlige skattytere i søkbar form på Internett eller på annen måte” som ikke lenger vil være tillatt. Komplette skattelister

vil fra og med i år kun være tilgjengelig på skatteetatens hjemmesider, og da i søkbar form. Listene vil ligge ute i ett år, inntil listen for ligningsåret 2011 publiseres. For å kunne søke i den komplette skattelisten vil man måtte logge seg inn via [MinId.](http://minid.difi.no/minid/minid.php?lang=nb)

1. Medier som oppfyller kriteriene for lov om redaksjonell fridom i media, vil kunne få elektronisk tilgang til komplette skattelister – slik vi har hatt de siste årene – til journalistisk bruk. Etter det vi har fått opplyst vil det heller ikke blir gjort endringer i filformatene fra i fjor. Det innebærer at de redaksjoner som har hatt tilgang til NRs programvare for behandling av ligningsopplysninger – Taxy – vil kunne bruke dette også i år. Vi vil forsøke – i god tid før tilgangen åpnes – å få kjørt en test på at programvaren Taxy fungerer også på årets datafiler.
2. Vi gjør ellers oppmerksom på et par mindre endringer med hensyn til hvilket opplysninger listene inneholder. Nytt av året er det at døde personer, samt personer under 18 år er tatt ut av listene. Dette kommer da

i tillegg til at vi – som før – heller ikke får opplysninger om personer med hemmelig adresse med på listene.

1. Restriksjonene på publisering av listene innebærer ingen begrensninger på vanlig journalistisk bruk og publisering av skatteopplysninger. Det fremgår av finanskomiteens merknader (flertallet) til lovendringen at

*”F l e r t a l l e t har merket seg høringsinnspillene fra Norsk Presseforbund og Norsk Redaktørforening og mener at forslaget til endring i ligningsloven § 8-8 nr. 4 ikke skal forstås slik at man legger journalistiske begrensninger. Begrensningene er ment i forhold til publisering på internett eller overlevering av hele eller deler av listen til andre. Det skal være slik at pressen kan plukke ut personer fra listene for å lage saker som ivaretar pressens rolle som en samfunnskritisk aktør ovenfor myndighetene og samfunnsutvikling. Det betyr at lister over kommunenes ti rikeste, folkevalgtes inntekt, osv. skal også i framtiden være mulig å publisere.”*

I praksis innebærer dette at oversikter, tabeller, lister og lignende, som er utarbeidet ut fra journalistiske kriterier, vil være tillatt å publisere – på nett og på papir. At man ved slik publisering gjør navnet på ulike personer

”søkbare”, på den måten at de gir treff ved bruk av søkemotorer på det aktuelle nettstedet, eller ved generelle nettsøk, innebærer ikke et brudd på avtalen. Mediene vil altså kunne lage lister over de rikeste, over ulike

yrkesgrupper, folkevalgte osv. Mer uklart er det ved publisering av lister som kun har geografi eller alder som avgrensning. En oversikt over *alle innbyggerne* i en kommune vil trolig rammes av restriksjonen i avtalen. Det samme vil trolig gjelde en liste over samtlige 30-åringer i Norge. Men her kan vi fort havne i gråsoner som ikke er åpenbare ut fra loven, forarbeidene og avtaleteksten. Trolig vil det bli et spørsmål om utvalget og publiseringen kan forsvares ut fra journalistiske kriterier. Trolig vil det, ved så store utvalg, uansett være mest aktuelt å publisere statistiske data, og dermed ikke hele lister.

Vi kommer tilbake med mer informasjon om den praktiske tilgangen til listene, herunder bruk og tilgang til programvaren Taxy.

Med vennlig hilsen

For NR-sekretariatet

Arne Jensen

****

|  |
| --- |
| Med vennlig hilsen NR-sekretariatet: |
|

|  |  |  |  |  |
| --- | --- | --- | --- | --- |
| Generalsekretær Nils E. Øy |  | 90 55 03 24 |  | nils.oy@nored.no |
| Ass. generalsekretær Arne Jensen |  | 90 77 87 47 |  | arne.jensen@nored.no |
| Sekretær Monica Andersen |  | 22 40 50 51 |  | monica.andersen@nored.no |

 |
| [www.nored.no](http://www.nored.no) Tlf 22 40 50 50 - faks 22 40 50 55 - post@nored.no - Rådhusgaten 17, postboks 624, Sentrum 0106, Oslo  |